निर्भया बलात्कार प्रकरणातील दोषींना फाशी हा न्यायाचा विजय - नरेंद्र मोदी\nअखेर सात वर्ष तीन महिने आणि 4 दिवसांनंतर निर्भयाला न्याय मिळाला आहे. 

पंतप्रधान नरेंद्र मोदींनी यावर प्रतिक्रिया व्यक्त करताना हा न्यायाचा विजय असल्याचं म्हटलं आहे.

त्यांनी ट्वीट केलंय की, "हा न्यायाचा विजय आहे. महिलांचा सन्मान आणि सुरक्षा सगळ्यात महत्त्वाचं आहे. आमच्या नारी शक्तीनं प्रत्येक क्षेत्रात उत्कृष्ट कामगिरी केली आहे. आम्हाला एकत्रितपणे असे राष्ट्र निर्माण करावे लागेल, जेथे महिला सबलीकरणावर लक्ष केंद्रित केले जाईल, जेथे समानता आणि संधी यावर जोर देण्यात येईल."

दरम्यान, फाशी टाळण्यासाठी दोषींनी वारंवार याचिका दाखल केल्या होत्या. त्यांच्या याचिका तब्बल तीनवेळा फेटाळण्यात आल्या. शेवटच्या क्षणापर्यंत दोषींच्या वकिलांनी कोर्टात युक्तीवाद करण्याचा प्रयत्न केला. फाशीच्या 2 तास आधीपर्यंत सुप्रीम कोर्टात नेमकं काय नाट्य रंगलं हे वाचण्यासाठी इथं क्लिक करा.

फाशी झाल्यानंतर निर्भयाची आई आशादेवी यांनी प्रतिक्रिया देताना म्हटलं, "आमची मुलगी आता आमच्यात नाही आणि ती कधीच परतणार नाही. आमच्या मुलींसाठी आम्ही ही लढाई सुरू केली होती, ती अशीच सुरू राहील. मी माझ्या मुलीच्या फोटोला मिठी मारली आणि तुला न्याय मिळाला, असं म्हटलं.

चारही दोषींची डॉक्टरांनी तपासणी केली असू त्यांना मृत घोषित करण्यात आल्याचं तिहार जेलचे डायरेक्टर जनरल संदीप गोयल यांनी सांगितलं आहे. 

तिहार तुरुंगाच्या बाहेर जमलेल्या लोकांनी मिठाई वाटत दोषींना फाशी देण्यात आल्याचा आनंद व्यक्त केला. यामध्ये महिला हक्क कार्यकर्त्या योगिता भायाना यादेखील सहभागी होत्या. 

आजची फाशी हा सगळ्यांसाठी एक धडा असला तरी हे आधीच करता आलं असतं. आता लोकांना कळेल की आपल्याला शिक्षा होईल. कदाचित ती तारीख तुम्हाला पुढे ढकलता येईल, पण तुम्हाला अखेर शिक्षा होईलच, असं राष्ट्रीय महिला आयोगाच्या अध्यक्षा रेखा शर्मा यांनी ANI शी बोलताना म्हटलंय. 

प्रतिक्रिया 

निर्भयाच्या दोषींना फाशीची शिक्षा झाल्यानंतर अनेकांनी यावर प्रतिक्रिया दिल्या आहेत.

राष्ट्रवादीच्या खासदार सुप्रिया सुळे यांनी ट्वीट करत म्हटलंय, "निर्भयाला आज न्याय मिळाला, पण जवळपास सात ते साडेसात वर्षांच्या कठोर संघर्षातून निर्भयाचं कुटुंब गेलं, हे अतिशय दुर्दैवी आहे. अशा भयंकर घटना आपल्या देशातच नव्हे, तर जगातही होता कामा नये. बलात्कार ही मोठी आणि भयानक गोष्ट आहे. माझं म्हणणं आहे की छेडछाडमुक्त देश आणि जग...\n\ntl;dr:
2012 साली डिसेंबर महिन्यात दिल्लीत घडलेल्या निर्भया प्रकरणात दोषी सिद्ध झालेल्या मुकेश सिंह, पवन गुप्ता, विनय शर्मा आणि अक्षय ठाकूर यांना शुक्रवारी पहाटे साडेपाच वाजता फाशी देण्यात आली.